text
stringlengths 1
53.2k
|
|---|
གསུམ་པ་ལ་གཉིས། |
བརྗོད་བྱ་རྗོད་བྱེད་ཀྱི་སྒོ་ནས་དབྱེ་བ་དང་། |
རྒྱུ་དང་འབྲས་བུའི་སྒོ་ནས་དབྱེ་བའོ།། |
དང་པོ་ལ། |
རྟོགས་པའི་དམ་པའི་ཆོས་དང་། |
ལུང་གི་དམ་པའི་ཆོས་གཉིས་ཏེ། |
མཛོད་ལས། |
སྟོན་པའི་དམ་ཆོས་རྣམ་གཉིས་ཏེ།། |
ལུང་དང་རྟོགས་པའི་བདག་ཉིད་དོ།། |
ཞེས་སོ།། |
རྟོགས་པའི་ཆོས་ཀྱི་མཚན་ཉིད་ནི། |
ལུང་གི་དམ་པའི་ཆོས་ཉམས་སུ་བླངས་པ་ལས་བྱུང་བའི་རྣམ་བྱང་གི་བདེན་པའོ།། |
དབྱེ་ན་འགོག་བདེན་དང་། |
ལམ་བདེན་གཉིས་ཏེ། |
རྒྱུད་བླ་མ་ལས། |
གང་ཞིག་གང་གིས་ཆགས་བྲལ་བ།། |
བདེན་གཉིས་མཚན་ཉིད་ཅན་དེ་ཆོས།། |
ཆགས་བྲལ་ཉིད་ནི་འགོག་པ་དང་།། |
ལམ་གྱི་བདེན་པ་དག་གིས་བསྡུས།། |
ཞེས་སོ།། |
ལུང་གི་ཆོས་ཀྱི་མཚན་ཉིད་ནི། |
རྟོགས་པ་དམ་པའི་ཆོས་བརྗོད་བྱར་སྟོན་པའི་གསུང་རབ་དེའོ།། |
དབྱེ་ན་གཉིས། |
སྤྲོས་པ་ལས་བྱུང་བའི་བག་ཆགས་དང་། |
རྒྱུ་མཐུན་ལས་བྱུང་བའི་མངོན་བརྗོད་དོ།། |
དང་པོ་ནི། |
རྟ་དང་གླང་པོ་ལ་སོགས་པའི་གཏམ་སྣ་ཚོགས་ཏེ་འཁོར་བ་དང་ཆོས་མཐུན་པས་འཇིག་རྟེན་པའི་མངོན་བརྗོད་ཅེས་བྱའོ།། |
གཉིས་པ་ནི། |
གསུང་རབ་ཡན་ལག་བཅུ་གཉིས་ཏེ། |
དེའང་ཆོས་ཉིད་དམ་ཆོས་དབྱིངས་རྟོགས་པར་བྱེད་པའི་རྒྱུ་མཐུན་ལས་བྱུང་བས་དེ་སྐད་ཅེས་བྱ་སྟེ། |
མྱ་ངན་ལས་འདས་པ་དང་ཆོས་མཐུན་པས་འཇིག་རྟེན་ལས་འདས་པའི་མངོན་བརྗོད་ཅེས་བྱའོ།། |
དེ་སྐད་དུའང་། |
p17དབུས་མཐའ་ལས། |
རྒྱུ་མཐུན་དོན་གྱི་མཆོག་ཉིད་དང་།། |
ཞེས་དང་། |
མྱང་འདས་ཀྱི་མདོ་ལས། |
ཆུ་བོ་ཆེན་པོ་བཞི་རྒྱ་མཚོར་བབས་འབབ་གཞོལ་བ་དེ་བཞིན་དུ། |
ཆོས་ཐམས་ཅད་མྱ་ངན་ལས་འདས་པར་བབས་འབབ་གཞོལ་ལོ་ཞེས་གསུངས་སོ།། |
གཉིས་པ་ལ་གསུམ་སྟེ། |
འབྲས་བུའི་ཆོས། |
བསྒྲུབ་པའི་ཆོས། |
བཤད་པའི་ཆོས་སོ།། |
དང་པོ་ནི་འགོག་པ་སྟེ། |
སྡུག་བསྔལ་བདུན་ཞི་བའི་མྱང་འདས་སོ།། |
དེའང་སྐྱེ་བ། |
རྒ་བ། |
འཆི་བ། |
ཕྲད་པ། |
བྲལ་བ། |
འདོད་པ་མ་རྙེད་པ། |
ཕུང་པོའི་སྡུག་བསྔལ་ཏེ་བདུན་ནོ།། |
གཉིས་པ་ནི་ལམ་སྟེ། |
འབྲས་བུའི་ཆོས་དེ་ཐོབ་པར་བྱེད་པའི་བསླུ་མེད་ཀྱི་ཡོན་ཏན་ཕུན་སུམ་ཚོགས་པའོ།། |
གསུམ་པ་ནི། |
ལམ་གྱི་ཆོས་གསལ་བར་བྱེད་པ་སྟེ། |
དེ་ལ་དབྱེ་ན་གཉིས། |
བཀའ་དང་བསྟན་བཅོས་སོ།། |
དང་པོ་ནི། |
ལྷའི་བུ་རབ་གནས་ཀྱིས་ཞུས་པའི་མདོ་ལས། |
ཆོས་རྣམས་ཐམས་ཅད་བཀའ་དང་བསྟན་བཅོས་གཉིས་སུ་འདུས།། |
ལེགས་པར་གསུངས་དང་དེ་ཡི་དགོངས་འགྲེལ་བཅས།། |
དེ་ཡི་དབང་གིས་ཤཱཀྱའི་བསྟན་པ་ནི།། |
འཇིག་རྟེན་ཁམས་འདིར་ཡུན་རིང་གནས་པར་འགྱུར།། |
ཞེས་གསུངས་པ་ལྟར། |
བདག་རྐྱེན་གྱི་གཙོ་བོ་སྟོན་པ་སངས་རྒྱས་བཅོམ་ལྡན་འདས་ཀྱིས་ལེགས་པར་གསུངས་པའི་བཀའ་ལུང་གི་ཚོགས་དང་། |
སྟོན་པའི་ཕྲིན་ལས་ཀྱི་རྒྱུན་དམ་པ་འཇིག་རྟེན་གྱི་ཁམས་སུ་ཡུན་རིང་དུ་མི་ནུབ་པར་རྗེས་སུ་སྐྱོང་བར་བྱེད་པ་སྤྲུལ་པའི་སྐྱེས་བུ་ཆེན་པོ་རྣམས་ཀྱིས་བཀའི་དོན་ལེགས་པར་བཀྲལ་བའི་དགོངས་འགྲེལ་བསྟན་བཅོས་ཀྱི་ཚོགས་ཆེན་པོ་གཉིས་སོ།། |
དེ་དག་གི་རྣམ་པར་གཞག་པ་ལ་གཉིས། |
དང་པོ་བཀའི་རྣམ་པར་གཞག་པ་ལ་མཚན་ཉིད། |
སྒྲ་དོན། |
དབྱེ་བ་སྟེ་གསུམ་ལས། |
དང་པོ་ནི། |
བརྗོད་བྱ་དོན་དང་ལྡན་པ། |
རྗོད་བྱེད་ཀྱི་ངག་ཚིག་དྲི་མ་མེད་པ། |
བྱེད་ལས་ཁམས་གསུམ་གྱི་ཉོན་མོངས་སྤོང་བ། |
འབྲས་བུ་ཞི་བའི་ཕན་ཡོན་སྟོན་པར་བྱེད་པའི་གསུང་རབ་དེ་ཉིད་དེ། |
རྒྱུད་བླ་མ་ལས། |
གང་ཞིག་དོན་ལྡན་ཆོས་དང་ཉེར་འབྲེལ་ཞིང་།། |
ཁམས་གསུམ་ཀུན་ནས་ཉོན་མོངས་སྤོང་བྱེད་གསུང་།། |
ཞི་བའི་ཕན་ཡོན་སྟོན་པར་མཛད་པ་གང་།། |
དེ་ནི་དྲང་སྲོང་གསུང་ཡིན་ལྡོག་པ་གཞན།། |
ཞེས་སོ།། |
གཉིས་པ་ནི། |
p18སུ་བྷ་ཥི་ཏ་ཞེས་པ་ལེགས་པར་གསུངས་པས་ན་བཀའོ།། |
ཇི་ལྟར་ལེགས་པར་གསུངས་ན་གསུང་དབྱངས་ཡན་ལག་བཅུ་ཚན་དྲུག་པས་ཏེ། |
འཕགས་པ་བྱམས་པས། |
བདེ་གཤེགས་གསུང་ནི་མཐའ་ཡས་ཏེ།། |
ཡན་ལག་དྲུག་ཅུ་བསམ་མི་ཁྱབ།། |
ཅེས་སོ།། |
གསུམ་པ་བཀའ་ལ་དབྱེ་བ་དྲུག་སྟེ། |
དང་པོ་དུས་ཀྱི་སྒོ་ནས་དབྱེ་ན། |
བདེན་པ་བཞིའི་ཆོས་འཁོར། |
མཚན་ཉིད་མེད་པའི་ཆོས་འཁོར། |
ལེགས་པར་རྣམ་པར་ཕྱེ་བའི་ཆོས་འཁོར་ཏེ་གསུམ་དུ་འགྱུར་རོ།། |
བཀའ་དང་པོ་ལ་མཚན་ཉིད་དང་དཔེར་བརྗོད་གཉིས། |
དང་པོ་ནི། |
འཕགས་པའི་བདེན་པ་བཞི་བརྗོད་བྱ་གཙོ་བོར་བྱས་ནས་སྟོན་པའི་གསུང་རབ་དེའོ།། |
གཉིས་པ་ནི་འདུལ་བ་ལུང་སྡེ་བཞི་ལ་སོགས་པ་རྣམས་སོ།། |
བཞི་ནི་ལུང་བཞི། |
ལུང་རྣམ་འབྱེད། |
ལུང་ཕྲན་ཚེགས། |